I morgen er det åtte måneder siden dødsulykken i Mårdalen, der en kvinne (47) omkom etter å ha blitt påkjørt av Bybanen idet hun krysset sporet. I etterkant av ulykken 17. oktober 2013 ble det satt opp midlertidige anleggsgjerder i påvente av Havarikommisjonens rapport.

– Den dag i dag står de midlertidige gjerdene der og minner om ulykken som skjedde. I dagene etter ulykken kunne naboer fortelle til media at det ikke var uvanlig at folk løper rett ut i sporet der ulykken skjedde. Hvorfor er Bybanen da nødt til å vente på rapporter og utredninger før de setter opp et skikkelig gjerde når all sunn fornuft tilsier at gangveien frem til holdeplassen i Mårdalen burde vært skilt fra traseen med gjerde fra dag én?

Dette sier leder i AUF i Hordaland og styremedlem i Fana Ap, Øystein Hassel.

Etterlyser handling

– Jeg tror alle som har vært på holdeplassen i Mårdalen ser at utformingen av gangveien kan skape farlige situasjoner. Gangveien kommer ned parallelt med bybanesporet, og fotgjengere som kommer ned bakken og skal krysse sporet for å ta banen til Lagunen får ikke øye på vognen som kommer bakfra ut av tunnelen fra Skjold med mindre en snur seg helt rundt. Et ordentlig gjerde hele veien bort til holdeplassen vil hindre at folk setter livet på spill og tar snarveien på skrå over skinnene utenfor tunnelen, sier Hassel til Fanaposten.

Han legger til at fotgjengere som krysser bybanesporet selvsagt har ansvar for å se seg for før de krysser sporet.

– Bybanen må ta ansvar for sikkerheten i og rundt anlegget, og må best mulig forebygge slike fatale ulykker som følge av noen øyeblikks uoppmerksomhet. I Mårdalen burde det vært gjerde mellom gangveien og bybanesporet fra dag én. Det var det dessverre ikke. Nå har Bybanen hatt åtte måneder på seg til å være etterpåkloke. Har de snart tenkt å foreta seg noe, eller venter de fremdeles på rapporter og utredninger før de har tenkt å ta stilling til et enkelt gjerde, spør han.

28. januar fortalte Fanaposten at Jernbanetilsynet oppfordret Bybanen til å anmelde fotgjengere som går ulovlig i sporet, noe som ikke er uvanlig. Verken på Mårdalen eller andre bybanestasjoner.

– Avventer permanente tiltak

Ivar Gubberud er sikkerhets- og kvalitetssjef i Bybanen. Om Hassels utspill har han følgende å si:

– Mårdalen holdeplass er utformet i tråd med reguleringsplan og gjeldende praksis for trafikkanlegg. Situasjonen på stedet er tilsvarende som et meget stort antall steder med fortau og veiløsninger i Norge og utlandet. Ved kryssing av kjørevei forutsettes det alminnelig oppmerksomhet fra trafikanter, sier Gubberud til Fanaposten.

Når det gjelder gjerdet har sikkerhetssjefen følgende å si:

– Det er satt opp et gjerde som en strakstiltak på ulykkesstedet i påvente av vurdering og analyse. I tråd med vanlig praksis avventer vi gjennomføring av permanente tiltak til granskning er ferdigstilt, svarer Ivar Gubberud.

Som Fanaposten tidligere har fortalt er Jernbaneavdelingen til Havarikommisjonen i full gang med evalueringsarbeidet. Avdelingsdirektør Kurt A. Olsen har lovet at arbeidet skal være ferdig innen tolv måneder.